漢水

漢水係中國嘅一條河，古名沔水，又叫漢江。佢係揚子江第一長支流，喺長江北岸，長達1532公里。流域面積17.43萬平方公里。

漢水發源自陝西西南部嘅蟠冢山，屬漢中市嘅寧強縣，最終流到湖北省。主源係沮水，途中有堵河、丹江、唐白河匯入，最後喺湖北省城武漢匯入揚子江。因為佢哋合流嘅地方就係武漢市區，結果將武漢市區分成三大部：武昌、漢口、漢陽。

漢水流經嘅主要城市有漢中、安康市、十堰、襄陽、武漢。

丹江口打上嘅幹流係漢水上游，河谷窄，河道彎，長925公里；從丹江口到鍾祥之間係中游，河面開闊啲，沙灘、沙洲多，長270公里；自鍾祥到漢口係下游，長382公里。下游流過江漢平原，河兩邊都修築咗防洪堤壩，相比中游、下游河道收窄咗，容易發洪。

文化 
喺古代，古人認為天地之間啲嘢係對應嘅，天上有銀河，對應到地下就係漢水，所以銀河又叫做漢、雲漢、銀漢、河漢、星漢、天漢、漢津。比如《辭海》同《辭源》有：「古謂之雲漢，又名天河、天漢、銀河。」，曹操《觀滄海》「星漢燦爛、若出其裏」，李白《月下獨酌》「永結無情遊、相期邈雲漢」，秦觀《鵲橋仙》「纖雲弄巧，飛星傳恨，銀漢迢迢暗度」。不過有人質疑呢個係望文生義。

章太炎認為，漢族、漢朝同漢水有關，不過今人認為呢個唔妥，因為「漢」嘅古體係「國中大水」，大水係指長江、黃河呢啲。

攷 

中國嘅河